CELEX: 32021D2271
Language: ro
Date: 2021-10-11 00:00:00
Title: Decizia (UE) 2021/2271 a Consiliului din 11 octombrie 2021 cu privire la poziția care urmează să fie adoptată, în numele Uniunii Europene, la cea de a șaptea sesiune a reuniunii părților la Convenția de la Aarhus referitor la cauzele ACCC/C/2008/32, ACCC/C/2015/128, ACCC/C/2013/96, ACCC/C/2014/121 și ACCC/C/2010/54 privind respectarea convenției

21.12.2021   
               
               
                  RO
               
               
                  Jurnalul Oficial al Uniunii Europene
               
               
                  L 457/6
               
            
         DECIZIA (UE) 2021/2271 A CONSILIULUI
         din 11 octombrie 2021
         cu privire la poziția care urmează să fie adoptată, în numele Uniunii Europene, la cea de a șaptea sesiune a reuniunii părților la Convenția de la Aarhus referitor la cauzele ACCC/C/2008/32, ACCC/C/2015/128, ACCC/C/2013/96, ACCC/C/2014/121 și ACCC/C/2010/54 privind respectarea convenției
         CONSILIUL UNIUNII EUROPENE,
         având în vedere Tratatul privind funcționarea Uniunii Europene, în special articolul 192 alineatul (1) coroborat cu articolul 218 alineatul (9),
         având în vedere propunerea Comisiei Europene,
         întrucât:
         
                     (1)
                  
                  
                     La 17 februarie 2005, Convenția Comisiei Economice pentru Europa a Organizației Națiunilor Unite (CEE-ONU) privind accesul la informații, participarea publicului la luarea deciziilor și accesul la justiție în probleme de mediu (denumită în continuare „Convenția de la Aarhus”) (1) a fost aprobată, în numele Comunității Europene, prin Decizia 2005/370/CE a Consiliului (2).
                  
               
                     (2)
                  
                  
                     Uniunea și-a executat obligațiile care decurg din Convenția de la Aarhus în privința instituțiilor și organelor sale, în special prin Regulamentul (CE) nr. 1367/2006 al Parlamentului European și al Consiliului (3).
                  
               
                     (3)
                  
                  
                     În temeiul articolului 15 din Convenția de la Aarhus, a fost constituit Comitetul pentru examinarea conformității cu dispozițiile Convenției de la Aarhus (denumit în continuare „comitetul pentru examinarea conformității cu dispozițiile convenției”). Comitetul pentru examinarea conformității cu dispozițiile convenției are competența de a verifica respectarea de către părțile la Convenția de la Aarhus a obligațiilor care le revin în temeiul convenției menționate.
                  
               
                     (4)
                  
                  
                     În cadrul celei de a șaptea sesiuni din 18-20 octombrie 2021, reuniunea părților la Convenția de la Aarhus (denumită în continuare „reuniunea părților”) urmează să adopte decizia VII/8f privind respectarea de către Uniune a obligațiilor care îi revin în temeiul Convenției de la Aarhus (denumită în continuare „decizia VII/8f”), inclusiv în special constatările și recomandările comitetului pentru examinarea conformității cu dispozițiile convenției în cauzele ACCC/C/2008/32 și ACCC/C/2015/128. Decizia VII/8f se referă, de asemenea, la constatările comitetului pentru examinarea conformității cu dispozițiile convenției din cauzele ACCC/C/2013/96 și ACCC/C/2014/121 și din raportul privind punerea în aplicare a cererii ACCC/M/2017/3 în ceea ce privește decizia V/9g (cauza ACCC/C/2010/54).
                  
               
                     (5)
                  
                  
                     Constatările în cauzele ACCC/C/2008/32, ACCC/C/2015/128, ACCC/C/2013/96 și ACCC/C/2014/121 vor fi prezentate reuniunii părților prin decizia VII/8f, prin care constatările respective ar dobândi statutul de interpretare oficială a Convenției de la Aarhus și ar deveni obligatorii pentru părțile la Convenția de la Aarhus și pentru organismele Convenției de la Aarhus.
                  
               
                     (6)
                  
                  
                     La 17 martie 2017, comitetul pentru examinarea conformității cu dispozițiile convenției a prezentat constatările sale Uniunii în cauza ACCC/C/2008/32 privind accesul la justiție la nivelul Uniunii. La punctul 123 din constatări, comitetul pentru examinarea conformității cu dispozițiile convenției a susținut că „partea în cauză nu respectă articolul 9 alineatele (3) și (4) din convenție cu privire la accesul la justiție al membrilor publicului deoarece nici Regulamentul Aarhus, nici jurisprudența CJUE nu aplică și nici nu respectă obligațiile care decurg din respectivele alineate”.
                  
               
                     (7)
                  
                  
                     Organismele Convenției de la Aarhus au fost informate prin declarația formulată de Uniune la semnarea convenției și care a fost reiterată la aprobarea Convenției de la Aarhus că „[î]n contextul instituțional și juridic al Comunității, […] instituțiile Comunității vor pune în aplicare convenția în cadrul normelor prezente și viitoare privind accesul la documente și al altor norme aplicabile ale dreptului comunitar în domeniul reglementat de convenție”.
                  
               
                     (8)
                  
                  
                     Procedura de control administrativ în temeiul Regulamentului (CE) nr. 1367/2006 completează sistemul general de control jurisdicțional al Uniunii, care permite membrilor publicului să conteste actele administrative prin intermediul unor căi de atac judiciare directe la nivelul Uniunii, și anume în temeiul articolului 263 al patrulea paragraf din Tratatul privind funcționarea Uniunii Europene (TFUE), și, în conformitate cu articolul 267 din TFUE, prin intermediul unei cereri de decizie preliminară formulată de instanțele naționale, care fac parte integrantă din sistemul Uniunii în temeiul tratatelor. Competența instanțelor naționale de a sesiza Curtea de Justiție a Uniunii Europene cu o cerere de decizie preliminară în temeiul articolului 267 din TFUE joacă un rol esențial în cadrul sistemului respectiv. În conformitate cu articolul 267 din TFUE, instanțele naționale ale statelor membre fac parte integrantă din sistemul de protecție jurisdicțională al Uniunii în calitate de instanțe de drept comun în dreptul Uniunii (4).
                  
               
                     (9)
                  
                  
                     Ținând seama de preocupările exprimate de comitetul pentru examinarea conformității cu dispozițiile convenției în cauza ACCC/C/2008/32, la 14 octombrie 2020, Comisia a prezentat o propunere de regulament al Parlamentului European și al Consiliului de modificare a Regulamentului (CE) nr. 1367/2006 (denumită în continuare „modificarea Regulamentului (CE) nr. 1367/2006”). Colegiuitorii au ajuns la un acord politic privind modificarea Regulamentului (CE) nr. 1367/2006 la 12 iulie 2021. Modificarea Regulamentul (CE) nr. 1367/2006 va asigura conformitatea dreptului Uniunii cu dispozițiile Convenției de la Aarhus privind accesul la justiție în probleme de mediu într-un mod compatibil cu principiile fundamentale ale dreptului Uniunii și cu sistemul său de control jurisdicțional.
                  
               
                     (10)
                  
                  
                     Comisia a informat comitetul pentru examinarea conformității cu dispozițiile convenției cu privire la detaliile acordului politic privind modificarea Regulamentului (CE) nr. 1367/2006 și a furnizat comitetului pentru examinarea conformității cu dispozițiile convenției o versiune consolidată a textului modificării. În plus, Comisia a informat comitetul pentru examinarea conformității cu dispozițiile convenției cu privire la etapele ulterioare ale procedurii legislative și că intrarea în vigoare a modificării Regulamentului (CE) nr. 1367/2006 urmează să se producă cel târziu la începutul lunii noiembrie 2021. Prin urmare, decizia VII/8f ar trebui să salute măsurile care urmează să fie introduse odată cu modificarea Regulamentului (CE) nr. 1367/2006 și să ia act de faptul că, odată ce modificarea Regulamentului (CE) nr. 1367/2006 a intrat în vigoare, acestea va răspunde pe deplin constatărilor comitetului pentru examinarea conformității cu dispozițiile convenției în cauza ACCC/C/2008/32.
                  
               
                     (11)
                  
                  
                     La 17 martie 2021, comitetul pentru examinarea conformității cu dispozițiile convenției a prezentat constatările sale Uniunii în cauza ACCC/C/2015/128 Comitetul pentru examinarea conformității cu dispozițiile convenției a constatat că Uniunea încalcă Convenția de la Aarhus din cauza faptului că nu oferă acces membrilor publicului la proceduri administrative sau judiciare pentru a contesta deciziile privind măsurile de ajutor de stat adoptate de Comisie.
                  
               
                     (12)
                  
                  
                     Recunoscând preocupările și constatările comitetului pentru examinarea conformității cu dispozițiile convenției în cauza ACCC/C/2015/128, Comisia a emis o declarație ca parte a compromisului care a condus la acordul politic privind modificarea Regulamentului (CE) nr. 1367/2006, prin care s-a angajat „să analizeze implicațiile constatărilor și să evalueze opțiunile disponibile. Comisia va finaliza și va publica această evaluare până la sfârșitul anului 2022. Până la sfârșitul anului 2023, Comisia va prezenta, dacă este cazul, măsuri pentru a aborda această problemă, având în vedere obligațiile UE și ale statelor sale membre în temeiul Convenției de la Aarhus și ținând seama de normele dreptului Uniunii privind ajutoarele de stat.”
                  
               
                     (13)
                  
                  
                     Uniunea ar trebui să declare că Comisia s-a angajat să analizeze implicațiile constatărilor comitetului pentru examinarea conformității cu dispozițiile convenției, să evalueze opțiunile disponibile, să finalizeze și să publice evaluarea și să propună măsuri, dacă este cazul, pentru a aborda problema ridicată de comitetul pentru examinarea conformității cu dispozițiile convenției, în termenele indicate în declarație și ținând seama de normele dreptului Uniunii privind ajutoarele de stat. Prin urmare, Uniunea ar trebui să recunoască constatările comitetului pentru examinarea conformității cu dispozițiile convenției în cauza ACCC/C/2015/128 și să propună reuniunii părților amânarea adoptării unei poziții cu privire la respectivele constatări pentru următoarea sesiune a reuniunii părților, mai degrabă decât să aprobe constatările respective. În cazul în care poziția Uniunii de recunoaștere a constatărilor comitetului pentru examinarea conformității cu dispozițiile convenției în cauza ACCC/C/2015/128 nu este acceptată de celelalte părți la Convenția de la Aarhus, Uniunea ar trebui să propună ca partea din decizia VII/8f care se referă la cauza ACCC/C/2015/128 să fie decisă separat și Uniunea să respingă adoptarea respectivei părți din decizia VII/8f cu scopul de a amâna luarea deciziilor cu privire la acele constatări ale comitetului pentru examinarea conformității cu dispozițiile convenției. În cazul în care nu este posibil să se decidă separat cu privire la partea respectivă din decizia VII/8f, Uniunea, după ce a epuizat toate mijloacele în acest sens și în ultimă instanță, ar trebui să adopte poziția de a amâna adoptarea deciziei VII/8f în întregime până la următoarea sesiune a reuniunii părților.
                  
               
                     (14)
                  
                  
                     Constatările comitetului pentru examinarea conformității cu dispozițiile convenției în cauza ACCC/C/2013/96 se referă la respectarea dispozițiilor de către Uniune în legătură cu adoptarea de către Comisie a unei liste de „proiecte de interes comun”.
                  
               
                     (15)
                  
                  
                     Constatările comitetului pentru examinarea conformității cu dispozițiile convenției în cauza ACCC/C/2014/121 se referă la respectarea dispozițiilor de către Uniune în ceea ce privește reexaminarea sau actualizarea autorizațiilor emise în temeiul Directivei 2010/75/UE a Parlamentului European și a Consiliului (5).
                  
               
                     (16)
                  
                  
                     Constatările comitetului pentru examinarea conformității cu dispozițiile convenției din raportul privind punerea în aplicare a cererii ACCC/M/2017/3 se referă la acțiunile întreprinse ca urmare a deciziei V/9g (cauza ACCC/C/2010/54, aprobată de reuniunea părților din 2014).
                  
               
                     (17)
                  
                  
                     Este oportun să se stabilească poziția care urmează să fie adoptată în numele Uniunii la cea de a șaptea sesiune a reuniunii părților, întrucât decizia VII/8f va fi obligatorie pentru Uniune,
                  
               ADOPTĂ PREZENTA DECIZIE:
         
            Articolul 1
            Poziția care urmează să fie adoptată în numele Uniunii la cea de a șaptea sesiune a reuniunii părților la Convenția de la Aarhus (denumită în continuare „reuniunea părților”) cu privire la decizia VII/8f privind respectarea de către Uniune a obligațiilor care îi revin în temeiul Convenției de la Aarhus (denumită în continuare „decizia VII/8f”) în ceea ce privește cauza ACCC/C/2008/32 este de a accepta decizia VII/8f și de a aproba constatările și recomandările comitetului pentru examinarea conformității cu dispozițiile convenției. Cu toate acestea, Uniunea trebuie să se asigure că punctele de mai jos sunt reflectate în respectiva decizie.
            
                        —
                     
                     
                        decizia VII/8f salută faptul că Uniunea a luat toate măsurile necesare pentru a asigura respectarea constatărilor comitetului pentru examinarea conformității cu dispozițiile convenției; și
                     
                  
                        —
                     
                     
                        decizia VII/8f confirmă faptul că Uniunea va respecta pe deplin recomandările comitetului pentru examinarea conformității cu dispozițiile convenției în ceea ce privește cauza ACCC/C/2008/32 după intrarea în vigoare a modificării Regulamentului (CE) nr. 1367/2006.
                     
                  În declarația referitoare la decizia VII/8f privind cauza ACCC/C/2008/32, Uniunea trebuie să sublinieze rolul central al instanțelor naționale din Uniune ca instanțe de drept comun în dreptul Uniunii și sistemul de decizii preliminare în temeiul articolului 267 din TFUE ca fiind o cale de atac validă.
         
         
            Articolul 2
            
               (1)   Poziția care urmează să fie adoptată în numele Uniunii la cea de a șaptea sesiune a reuniunii părților în ceea ce privește decizia VII/8f privind cauza ACCC/C/2015/128 este aceea de a nu aproba constatările comitetului pentru examinarea conformității cu dispozițiile convenției, dar de a recunoaște preocupările și constatările comitetului pentru examinarea conformității cu dispozițiile convenției și de a propune amânarea adoptării poziției privind constatările în cauza respectivă pentru următoarea sesiune a reuniunii părților.
            
            
               (2)   Pentru a justifica solicitarea unei astfel de amânări și pentru a dovedi că este pregătită să dea curs fără întârziere constatărilor comitetului pentru examinarea conformității cu dispozițiile convenției din cauza ACCC/C/2015/128, Uniunea declară că, în contextul procedurii legislative privind modificarea Regulamentului (CE) nr. 1367/2006, Comisia a făcut o declarație prin care:
               
                           —
                        
                        
                           a declarat că analizează în prezent implicațiile constatărilor și evaluează opțiunile disponibile;
                        
                     
                           —
                        
                        
                           s-a angajat să finalizeze și să publice respectiva evaluare până la sfârșitul anului 2022;
                        
                     
                           —
                        
                        
                           s-a angajat să prezinte, dacă este cazul, până la sfârșitul lui 2023, măsuri pentru a aborda această problemă, având în vedere obligațiile Uniunii și ale statelor membre ale acesteia în temeiul Convenției de la Aarhus și ținând seama de normele dreptului Uniunii privind ajutoarele de stat.
                        
                     Declarația Comisiei se pune la dispoziția celorlalte părți la Convenția de la Aarhus și a comitetului pentru examinarea conformității cu dispozițiile convenției înainte de cea de a șaptea sesiune a reuniunii părților.
            
            
               (3)   În cazul în care celelalte părți la Convenția de la Aarhus nu acceptă poziția adoptată în numele Uniunii în cauza ACCC/C/2015/128 menționată la alineatul (1) de la prezentul articol, poziția care urmează să fie adoptată în numele Uniunii la cea de a șaptea sesiune a reuniunii părților în ceea ce privește decizia VII/8f în cauza ACCC/C/2015/128 este, în schimb, de a decide separat cu privire la partea din decizia VII/8f care se referă la cauza ACCC/C/2015/128 și de a respinge adoptarea respectivei părți a decizie VII/8f cu scopul de a amâna luarea deciziilor cu privire la respectivele constatări ale comitetului pentru examinarea conformității cu dispozițiile convenției până la următoarea sesiune a reuniunii părților.
            
            
               (4)   În cazul în care, în pofida consultărilor intense cu Biroul Convenției de la Aarhus și cu celelalte părți la Convenția de la Aarhus, nu este posibil să se decidă separat cu privire la partea din decizia VII/8f referitoare la cauza ACCC/C/2015/128 și să se amâne luarea deciziilor cu privire la această cauză, aprobând în același timp părțile din decizia VII/8f referitoare la cauzele ACCC/C/2008/32, ACCC/C/2013/96, ACCC/C/2014/121 și ACCC/C/2010/54, iar Uniunea ajunge la concluzia, pe baza coordonării la fața locului, că toate mijloacele în acest sens au fost epuizate, poziția care urmează dă fie adoptată în numele Uniunii la cea de a șaptea sesiune a reuniunii părților în ceea ce privește decizia VII/8f în cauza ACCC/C/2015/128 este, în ultimă instanță, de a amâna adoptarea deciziei VII/8f în întregime, până la următoarea sesiune a reuniunii părților.
            
         
         
            Articolul 3
            Poziția care urmează să fie adoptată în numele Uniunii la cea de a șaptea sesiune a reuniunii părților cu privire la decizia VII/8f privind cauzele ACCC/C/2013/96 și ACCC/C/2014/121 și cererea ACCC/M/2017/3 referitoare la decizia V/9g (cauza ACCC/C/2010/54) este de a accepta constatările și recomandările comitetului pentru examinarea conformității cu dispozițiile convenției din decizia VII/8f.
         
         
            Articolul 4
            Modificări minore ale pozițiilor menționate la articolele 1, 2 și 3 pot fi convenite de reprezentanții Uniunii, în consultare cu statele membre, cu ocazia coordonării la fața locului și în lumina posibilelor negocieri cu privire la decizia VII/8f la cea de a șaptea sesiune a reuniunii părților, fără a fi necesară o altă decizie a Consiliului.
         
         
            Articolul 5
            Prezenta decizie intră în vigoare la data adoptării.
         
         
            Adoptată la Luxemburg, 11 octombrie 2021.
            
               
                  Pentru Consiliu
               
               
                  Președintele
               
               J. PODGORŠEK
            
         
         
            (1)  JO L 124, 17.5.2005, p. 4.
         
            (2)  Decizia 2005/370/CE a Consiliului din 17 februarie 2005 privind încheierea, în numele Comunității Europene, a Convenției privind accesul la informație, participarea publicului la luarea deciziei și accesul la justiție în probleme de mediu (JO L 124, 17.5.2005, p. 1).
         
            (3)  Regulamentul (CE) nr. 1367/2006 al Parlamentului European și al Consiliului din 6 septembrie 2006 privind aplicarea, pentru instituțiile și organismele comunitare, a dispozițiilor Convenției de la Aarhus privind accesul la informație, participarea publicului la luarea deciziilor și accesul la justiție în domeniul mediului (JO L 264, 25.9.2006, p. 13).
         
            (4)  Avizul 1/09 al Curții (plenul Curții) din 8 martie 2011, aviz emis în temeiul articolului 218 alineatul (11) din TFUE, ECLI:EU:C:2011:123, punctul 80.
         
            (5)  Directiva 2010/75/UE a Parlamentului European și a Consiliului din 24 noiembrie 2010 privind emisiile industriale (prevenirea și controlul integrat al poluării) (JO L 334, 17.12.2010, p. 17).